[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 21.2.2011

COM(2011) 75 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Καλύτερη διακυβέρνηση της ενιαίας αγοράς μέσω μεγαλύτερης διοικητικής συνεργασίας: στρατηγική για την επέκταση και ανάπτυξη του συστήματος πληροφόρησης για την εσωτερική αγορά («IMI») Κείμενο που παρουσιάζει ενδιαφέρον για τον ΕΟΧ

SEC(2011) 206 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Καλύτερη διακυβέρνηση της ενιαίας αγοράς μέσω μεγαλύτερης διοικητικής συνεργασίας: στρατηγική για την επέκταση και ανάπτυξη του συστήματος πληροφόρησης για την εσωτερική αγορά («IMI»)Κείμενο που παρουσιάζει ενδιαφέρον για τον ΕΟΧ

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

1.1. Η πράξη για την ενιαία αγορά 4

1.2. Δυνατότητα διοικητικής συνεργασίας στην ενιαία αγορά 4

1.3. Αξιοποίηση όλων των δυνατοτήτων του ΙΜΙ 5

2. Στρατηγική για περαιτέρω επέκταση 7

2.1. Βασικές αρχές του ΙΜΙ 7

2.2. Κριτήρια επέκτασης 8

2.3. Πιθανές νέες λειτουργίες 9

2.4. Πιθανά νέα πεδία πολιτικής 10

2.5. Συνέργειες με υφιστάμενα εργαλεία/συστήματα πληροφορικής 11

2.6. Χρησιμοποίηση υφιστάμενων λειτουργιών για νέους σκοπούς. 12

3. Προκλήσεις της επέκτασης 12

3.1. Εγγύηση προστασίας προσωπικών δεδομένων 12

3.2. Διευκόλυνση της ευέλικτης επέκτασης 13

3.3. Εξασφάλιση κατάλληλων πόρων 14

3.4. Διατήρηση της απλότητας 15

3.5. Εμπλοκή όλων των ενδιαφερομένων 16

3.6. Εξασφάλιση υψηλού επιπέδου επιδόσεων και ασφάλειας του συστήματος 18

4. Συμπεράσματα / επόμενα βήματα 19

4.1. Έλεγχος διοικητικής συνεργασίας 19

4.2. Πρόταση νομοθετικής πράξης για το ΙΜΙ 19

4.3. Πεδίο και χρονοδιάγραμμα της σχεδιαζόμενης επέκτασης 19

4.4. Περαιτέρω ανάπτυξη της πληροφορικής 20

Εισαγωγή

Η πράξη για την ενιαία αγορά

Οι ευρωπαίοι πολίτες και οι επιχειρήσεις επωφελούνται καθημερινά από τις δυνατότητες που προσφέρει η ενιαία αγορά. Προκειμένου να εξασφαλιστεί η εύρυθμη λειτουργία της αγοράς, οι διοικήσεις των κρατών μελών χρειάζεται να συνεργάζονται στενά, με την παροχή αμοιβαίας συνδρομής και την ανταλλαγή πληροφοριών. Τα οφέλη από την ενιαία αγορά θα υλοποιηθούν μόνον εφόσον εφαρμοστεί σωστά το δίκαιο της ΕΕ και γίνουν σεβαστά τα δικαιώματα που δημιουργεί. Η διοικητική συνεργασία μεταξύ των κρατών μελών αποτελεί αναγκαία προϋπόθεση για τη δημιουργία μιας πραγματικής ενιαίας αγοράς χωρίς σύνορα.

Στην ανακοίνωσή της με τίτλο «Προς μια πράξη για την ενιαία αγορά», η οποία εκδόθηκε στις 27 Οκτωβρίου του 2010[1], η Επιτροπή ανακοίνωσε, ως μια από τις 50 προτάσεις, την πρόθεσή της να δημιουργηθεί ένα πραγματικό ηλεκτρονικό δίκτυο διαλογικής επικοινωνίας (face-to-face) των ευρωπαϊκών διοικήσεων, με τη θέσπιση στρατηγικής για την επέκταση του συστήματος πληροφόρησης για την ενιαία αγορά (IMI). Η ανάπτυξη του IMI αποτελεί ένα από τα βασικά στοιχεία για την προώθηση της καλύτερης διακυβέρνησης της ενιαίας αγοράς, δεδομένου ότι διευκολύνει την αποτελεσματική και καθημερινή διασυνοριακή συνεργασία μεταξύ εθνικών δημοσίων διοικήσεων σε όλες τις βαθμίδες της διακυβέρνησης.

Δυνατότητα διοικητικής συνεργασίας στην ενιαία αγορά

Η διεύρυνση της ΕΕ το 2004 είχε ως αποτέλεσμα την προσχώρηση δέκα νέων κρατών μελών, την εισαγωγή εννέα νέων επίσημων γλωσσών και την εκθετική αύξηση του αριθμού των προς διαχείριση διμερών σχέσεων. Κατέστη προφανές ότι η διοικητική συνεργασία θα μπορούσε να λειτουργήσει μόνον εάν υποστηριζόταν από ένα σύγχρονο, πολυγλωσσικό σύστημα πληροφοριών[2]. Η Ευρωπαϊκή Επιτροπή, σε συνεργασία με τα κράτη μέλη, ανέπτυξε το σύστημα πληροφόρησης για την ενιαία αγορά προκειμένου να στηρίξει τις διοικήσεις στην εκπλήρωση των υποχρεώσεών τους για την παροχή αμοιβαίας συνδρομής.

Το ΙΜΙ εγκαινιάστηκε τον Φεβρουάριο του 2008 με σκοπό τη στήριξη της αναθεωρημένης οδηγίας για την αναγνώριση των επαγγελματικών προσόντων (2005/36/ΕΚ), και από τον Δεκέμβριο του 2009 τα κράτη μέλη υπέχουν νομική υποχρέωση να χρησιμοποιούν το ΙΜΙ για την εκπλήρωση των υποχρεώσεων ανταλλαγής πληροφοριών που προβλέπει η οδηγία για τις υπηρεσίες (2006/123/ΕΚ) και η απόφαση 2009/739/ΕΚ της Επιτροπής, της 2ας Οκτωβρίου 2009, περί καθορισμού των πρακτικών ρυθμίσεων για την ανταλλαγή πληροφοριών με ηλεκτρονικά μέσα μεταξύ των κρατών μελών βάσει του κεφαλαίου VI της οδηγίας για τις υπηρεσίες. Το IMI έχει περισσότερες από 5.700 καταχωρισμένες αρμόδιες αρχές και 11.000 καταχωρισμένους χρήστες.

Το ΙΜΙ είναι μια ασφαλής, επαναχρησιμοποιήσιμη, πολυγλωσσική, διαδικτυακή ηλεκτρονική εφαρμογή που αναπτύχθηκε από την Επιτροπή σε συνεργασία με τα κράτη μέλη. Το ΙΜΙ παρέχει τη δυνατότητα στις εθνικές, περιφερειακές και τοπικές αρχές των 30 κρατών μελών του ΕΟΧ να επικοινωνούν ταχέως και με ευκολία με τους ομολόγους τους. Το ΙΜΙ βοηθάει τους χρήστες του (i) να βρίσκουν την κατάλληλη αρχή με την οποία πρέπει να έρθουν σε επαφή σε κάποια άλλη χώρα, (ii) να επικοινωνούν με την αρχή αυτή χρησιμοποιώντας προμεταφρασμένες ομάδες τυποποιημένων ερωτήσεων και απαντήσεων και (iii) να παρακολουθούν την πορεία του αιτήματος παροχής πληροφοριών μέσω ενός μηχανισμού παρακολούθησης. Το ΙΜΙ έχει σχεδιαστεί ως ευέλικτο σύστημα, το οποίο μπορεί εύκολα να προσαρμοστεί ώστε να υποστηρίξει διάφορα πεδία της νομοθεσίας για την ενιαία αγορά που περιέχουν διατάξεις περί διοικητικής συνεργασίας (βλ. τμήμα I του συνοδευτικού εγγράφου εργασίας των υπηρεσιών της Επιτροπής για περαιτέρω πληροφορίες).

Η υποκείμενη ιδέα του ΙΜΙ είναι να αντικαταστήσει τον πολύ υψηλό αριθμό διμερών σχέσεων που συνδέουν τα κράτη μέλη της ΕΕ με μια ενιαία διεπαφή, το δίκτυο ΙΜΙ.

Ένα από τα κύρια πλεονεκτήματα του ΙΜΙ είναι η επιτυχής υπερπήδηση των κυριότερων εμποδίων συνεργασίας, όπως η αβεβαιότητα σχετικά με τον υπεύθυνο επικοινωνίας, γλωσσικά εμπόδια, διαφορετικές διοικητικές και εργασιακές νοοτροπίες και έλλειψη εδραιωμένων διαδικασιών συνεργασίας. Λόγω της συμμετοχής των κρατών μελών στον σχεδιασμό του συστήματος, το ΙΜΙ προσφέρει ομοιόμορφες μεθόδους εργασίας που έχουν εγκριθεί από κάθε κράτος μέλος της ΕΕ.

Το ΙΜΙ παρέχει επίσης ευελιξία όσον αφορά την οργανωτική του δομή σε κάθε κράτος μέλος. Η αποκεντρωμένη δομή του δικτύου ΙΜΙ απαιτεί από κάθε συμμετέχουσα χώρα να ορίζει έναν εθνικό συντονιστή ΙΜΙ (NIMIC) για τη διαχείριση του γενικού συντονισμού του εγχειρήματος ΙΜΙ. Τα κράτη μέλη είναι ελεύθερα να διορίζουν περαιτέρω συντονιστές σε περιφερειακό επίπεδο ή για μεμονωμένα νομοθετικά πεδία εντός του ΙΜΙ.

Αξιοποίηση όλων των δυνατοτήτων του ΙΜΙ

Υπάρχει ακόμα σημαντικό αναξιοποίητο δυναμικό στα δύο πεδία που καλύπτονται από το ΙΜΙ (υπηρεσίες και επαγγελματικά προσόντα). Περισσότερες πληροφορίες σχετικά με τις τρέχουσες προσπάθειες στον εν λόγω τομέα δραστηριότητας διατίθενται στην ετήσια έκθεση του ΙΜΙ[3]. Η παρούσα ανακοίνωση εστιάζεται στον τρόπο με τον οποίο το ΙΜΙ μπορεί να βοηθήσει στον μετασχηματισμό της διασυνοριακής διοικητικής συνεργασίας στην εσωτερική αγορά με αποφασιστικό τρόπο και στην εναρμόνισή της με τις απαιτήσεις του 21ου αιώνα και τις προσδοκίες των πολιτών και των επιχειρήσεων της ΕΕ. Ειδικότερα, το προαναφερθέν δυναμικό συνίσταται στη δυνατότητα (1) να προστίθενται νέα πεδία πολιτικής στο ΙΜΙ, (2) να αναπτύσσονται νέες λειτουργίες, (3) να συνδέεται το ΙΜΙ με άλλα συστήματα πληροφορικής και (4) να χρησιμοποιούνται οι υφιστάμενες λειτουργίες του ΙΜΙ για νέους σκοπούς. Με τον τρόπο αυτό, το ΙΜΙ μπορεί να καταστεί χρήσιμο εργαλείο στην υπηρεσία της διοικητικής συνεργασίας, συμβάλλοντας στη βελτίωση της διακυβέρνησης της εσωτερικής αγοράς. Οσάκις σε κάποιο συγκεκριμένο νομοθετικό πεδίο δεν υπάρχουν πληροφορίες για την υποστήριξη της διοικητικής συνεργασίας, η επαναχρησιμοποίηση του ΙΜΙ αντί για την ανάπτυξη ενός νέου συστήματος προσφέρει πλεονεκτήματα:

(α) Αποδοτικότερο από πλευράς κόστους

Η μεγαλύτερη αποδοτικότητα στην παροχή δημόσιων υπηρεσιών αποτελεί καίρια προτεραιότητα καθώς αυξάνεται η πίεση για τη μείωση των δημοσίων δαπανών και των δημοσιονομικών ελλειμμάτων. Η προσαρμογή επαναχρησιμοποιήσιμων συστημάτων είναι σαφώς λιγότερο δαπανηρή σε σχέση με την ανάπτυξη ενός ηλεκτρονικού εργαλείου ανταλλαγής πληροφοριών από την αρχή (βλ. τμήμα ΙΙ του συνοδευτικού εγγράφου εργασίας των υπηρεσιών της Επιτροπής για περαιτέρω πληροφορίες). Ένα ενιαίο δίκτυο προσφέρει επίσης οικονομίες κλίμακας μέσω του επιμερισμού του κόστους συντήρησης, υποστήριξης του χρήστη, κατάρτισης και προώθησης.

(β) Φιλικότερο προς το χρήστη

Η επαναχρησιμοποίηση του ΙΜΙ προσφέρει επίσης πολλά πλεονεκτήματα για τις αρμόδιες αρχές. Οι αρχές οι οποίες έχουν αρμοδιότητα σε πολλά πεδία της πολιτικής για την ενιαία αγορά δεν έχουν να αντιμετωπίσουν μια πληθώρα συστημάτων πληροφοριών. Χρειάζεται να μάθουν τη χρήση ενός μόνο εργαλείου πληροφορικής, να επικαιροποιούν τις λεπτομέρειες επαφής σε ένα μόνο μέρος, και μπορούν να εντοπίζουν και να παρακολουθούν όλες τις ανταλλαγές πληροφοριών με αρχές στην αλλοδαπή, μέσω μιας ενιαίας πύλης. Όσο μεγαλύτερο μέρος της καθημερινής τους εργασίας μπορεί να διεκπεραιωθεί μέσω του ΙΜΙ, τόσο χρησιμότερο γίνεται το ΙΜΙ, καθώς η σποραδική χρήση οιουδήποτε συστήματος συνεπάγεται αφενός ότι έχουν λησμονηθεί τα ονόματα χρήστη και οι κωδικοί ασφαλείας και αφετέρου αβεβαιότητα σχετικά με τον ορθό τρόπο χρήσης.

(γ) Ταχύτερες και πιο προβλέψιμες λύσεις

Η ανάπτυξη ενός κατά παραγγελία συστήματος πληροφοριών για την αντιμετώπιση μιας ανάγκης διοικητικής συνεργασίας αποτελεί γενικά μακροχρόνια και απρόβλεπτη διαδικασία. Κατά την ανάπτυξη συστημάτων πληροφορικής σημειώνονται καθυστερήσεις και απρόσμενα κωλύματα. Η επαναχρησιμοποίηση ενός υφιστάμενου συστήματος θα αποτελέσει ταχύτερη λύση με μεγαλύτερη προβλεψιμότητα επειδή βασίζεται σε μια δοκιμασμένη τεχνολογία.

(δ) Μεγαλύτερη ασφάλεια

Το ΙΜΙ προσφέρει ένα διαδικτυακό περιβάλλον, του οποίου η ασφάλεια και οι διασφαλίσεις προστασίας των δεδομένων, συμπεριλαμβανομένων περιορισμού του σκοπού και ελέγχων πρόσβασης, αποδείχθηκαν αξιόπιστες στην πράξη. Πολύτιμη εμπειρία αποκτήθηκε επίσης κατά την οργάνωση της παρουσίασης των διαφόρων ενοτήτων στον τελικό χρήστη, συμπεριλαμβανομένης της οργανωτικής συγκρότησης, καταχώρισης, κατάρτισης και υποστήριξης του χρήστη, τόσο από την Επιτροπή όσο και από τα κράτη μέλη.

(ε) Χαμηλό όριο για πιλοτικά σχέδια

Ένα τελευταίο και σημαντικό πλεονέκτημα ενός έτοιμου συστήματος είναι ότι παρέχει τη δυνατότητα δοκιμής του κατά πόσον μια προτεινόμενη λύση είναι επιχειρησιακά εφικτή χωρίς να χρειαστεί η επένδυση σε χρόνο και πόρους για ένα πρωτότυπο το οποίο στη συνέχεια μπορεί να απορριφθεί. Ακόμα και σε τομείς στους οποίους οι συμφεροντούχοι συμφωνούν για την ανάγκη ενός εργαλείου πληροφορικής, το κατώφλι για τη δρομολόγηση ενός πιλοτικού σχεδίου απόδειξης της ορθότητας είναι πολύ χαμηλό. Ένα τέτοιου είδους πιλοτικό εγχείρημα μπορεί να οργανωθεί χωρίς κόστος ανάπτυξης συστήματος πληροφορικής, αξιοποιώντας την υφιστάμενη λειτουργικότητα στο πλαίσιο του συστήματος.

Στρατηγική για περαιτέρω επέκταση

Ενώ τα οφέλη από την επέκταση του ΙΜΙ σε άλλα πεδία πολιτικής είναι προφανή, οιαδήποτε μελλοντική επέκταση θα πρέπει να υλοποιηθεί με ελεγχόμενο και διατηρήσιμο τρόπο. Είναι συνεπώς η κατάλληλη χρονική στιγμή για την ανασκόπηση των στρατηγικών στόχων του ΙΜΙ και την εξέταση των ενεργειών που απαιτούνται για την επίτευξη των στόχων αυτών.

Βασικές αρχές του ΙΜΙ

Οι ακόλουθες βασικές αρχές του ΙΜΙ πρέπει να ληφθούν υπόψη πριν από την περαιτέρω ανάπτυξη του συστήματος.

(α) Δυνατότητα επαναχρησιμοποίησης

Ο στόχος του ΙΜΙ είναι να βοηθά τα κράτη μέλη στην εκπλήρωση των υποχρεώσεών τους όσον αφορά την αμοιβαία συνδρομή με αποτελεσματικό και αποδοτικό τρόπο και με το ελάχιστο κόστος από πλευράς πόρων, χωρίς να χρειάζεται η δημιουργία χωριστού συστήματος πληροφοριών για την υποστήριξη κάθε επιμέρους νομικής πράξης. Όταν οι ίδιες αρχές είναι υπεύθυνες για πολλαπλά πεδία της νομοθεσίας για την εσωτερική αγορά, δεν πρέπει να βρίσκονται αντιμέτωπες με τον πολλαπλασιασμό των διαφόρων συστημάτων πληροφορικής για τη διοικητική συνεργασία.

(β) Οργανωτική ευελιξία

Το ΙΜΙ είναι σχεδιασμένο ώστε να προσαρμόζεται εύκολα σε οιαδήποτε υφιστάμενη οργάνωση. Παρέχει την ευελιξία προσαρμογής στις διάφορες διοικητικές δομές και νοοτροπίες στην Ευρώπη. Η ανταλλαγή πληροφοριών δεν απαιτεί από τους χρήστες προηγούμενη γνώση της διοικητικής ιεραρχίας στα άλλα κράτη μέλη.

(γ) Απλές συμφωνημένες διαδικασίες

Το ΙΜΙ μειώνει τον διοικητικό φόρτο και καθιστά δυνατή την υλοποίηση πολιτικών οι οποίες διαφορετικά δεν θα μπορούσαν να προχωρήσουν λόγω της πολυπλοκότητας των διαφόρων εθνικών διοικητικών διαδικασιών. Αυτό επιτυγχάνεται με τον από κοινού καθορισμό απλών τυποποιημένων ροών εργασίας για τη συνεργασία.

(δ) Πολυγλωσσία

Η πολυγλωσσία είναι ένα ουσιαστικό στοιχείο της υπηρεσίας ΙΜΙ η οποία παρέχεται σε 22 επίσημες γλώσσες της ΕΕ. Επιπλέον των προμεταφρασμένων ερωτήσεων/ απαντήσεων, οι οποίες προέρχονται από νομοθετικές διατάξεις, οι χρήστες μπορούν να παρέχουν συμπληρωματικές πληροφορίες σε ελεύθερο κείμενο, σχόλια και συνημμένα έγγραφα. Για να βοηθηθούν οι χρήστες να κατανοήσουν την πληροφορία αυτή, το ΙΜΙ παρέχει διαδικτυακή σύνδεση με το εργαλείο αυτόματης μετάφρασης της Επιτροπής ECMT[4]. Με την αντικατάσταση της ECMT, από ένα εργαλείο που βρίσκεται στο στάδιο της ανάπτυξης, θα επεκταθούν τα γλωσσικά ζεύγη που είναι διαθέσιμα σήμερα. Το ΙΜΙ συμμετέχει στην ανάπτυξη του εργαλείου αυτού από τα αρχικά στάδια ως δοκιμαστικός χρήστης της υπηρεσίας.

(ε) Φιλικό προς το χρήστη

Το IMI έχει σχεδιαστεί ώστε να είναι φιλικό προς το χρήστη, διαισθητικό και εύκολο να χρησιμοποιηθεί με ελάχιστη εκπαίδευση (ακολουθεί την προσέγγιση για την ηλεκτρονική κράτηση θέσεων και τα συστήματα διαδικτυακών αγορών). Η υπό εξέλιξη ανάπτυξη του συστήματος πληροφορικής αποσκοπεί στην αύξηση της χρηστικότητας του συστήματος με βάση την επιστροφή πληροφοριών από τους χρήστες.

(στ) Προστασία δεδομένων

Το ΙΜΙ ακολουθεί την προσέγγιση «ιδιωτικότητα εκ κατασκευής», σύμφωνα με την οποία η ιδιωτικότητα και η προστασία των δεδομένων ενσωματώνονται στο σύστημα εξ αρχής αντί να προστίθενται στη συνέχεια. Ως εκ τούτου, το ΙΜΙ εγγυάται υψηλό επίπεδο τεχνικής και διαδικαστικής προστασίας δεδομένων.

(ζ) Κανένα κόστος πληροφορικής για τους χρήστες

Η χρήση του ΙΜΙ απαιτεί μόνον έναν προσωπικό υπολογιστή με πρόσβαση στο διαδίκτυο. Δεν υπάρχει ανάγκη εγκατάστασης ειδικού λογισμικού ή υλικού.

Κριτήρια επέκτασης

Η έκβαση του συνεχιζόμενου δημοσίου διαλόγου αναφορικά με την Πράξη για την ενιαία αγορά, σε συνδυασμό με τους στόχους της στρατηγικής για την Ευρώπη του 2020, και η ολοκλήρωση του ευρωπαϊκού εξαμήνου βάσει της ετήσιας επισκόπησης της ανάπτυξης[5], θα βοηθήσουν στον προσδιορισμό πεδίων προτεραιότητας για την επέκταση.

Από τεχνικής απόψεως, δεν υπάρχει όριο στον αριθμό νέων πεδίων που μπορούν να προστεθούν στο ΙΜΙ, νέων λειτουργιών οι οποίες μπορούν να αναπτυχθούν και συνδέσμων που μπορούν να προστεθούν σε υφιστάμενα εργαλεία πληροφορικής. Υπάρχουν, εντούτοις, οργανωτικοί περιορισμοί στην επέκταση. Πρέπει να σχεδιαστεί η περαιτέρω ανάπτυξη και να διατηρηθεί η εννοιολογική συνοχή του συστήματος. Κατά συνέπεια, μπορούν να χρησιμοποιηθούν τα ακόλουθα κριτήρια για την επιλογή και ιεράρχηση των πεδίων επέκτασης:

(1) Η νέα ομάδα χρηστών θα πρέπει κατά προτίμηση να συνδέεται ή να επικαλύπτει εν μέρει τις υφιστάμενες ομάδες χρηστών, έτσι ώστε η επέκταση να συμβάλει στην προσφορά ενός πολυδύναμου εργαλείου σε τμήμα της κοινότητας των χρηστών·

(2) Θα πρέπει να δοθεί προτεραιότητα στην προσθήκη πεδίων που μπορούν να χρησιμοποιήσουν υφιστάμενες λειτουργίες και δεν απαιτούν την πρόσθετη ανάπτυξη συστήματος πληροφορικής·

(3) Εάν η προσθήκη νέου νομοθετικού πεδίου ή η υποστήριξη νέων καθηκόντων σε υφιστάμενα πεδία απαιτεί την ανάπτυξη νέων λειτουργιών, αυτό πρέπει να γίνει με γενικό τρόπο, έτσι ώστε η νέα ενότητα να μπορεί να προσαρμόζεται εύκολα για άλλες ομάδες χρηστών (ανάπτυξη μη ειδικής χρήσης)·

(4) Το κόστος οιασδήποτε περαιτέρω απαιτούμενης ανάπτυξης πρέπει να δικαιολογείται από την αναμενόμενη προστιθέμενη αξία μέσω της χρησιμοποίησης του ΙΜΙ για τις νέες ή τις υφιστάμενες ομάδες χρηστών και για την εφαρμογή της νομοθεσίας της ΕΕ, και από τα οφέλη για τους πολίτες και τις επιχειρήσεις·

(5) Τα νέα πεδία και οι λειτουργίες ή οι σύνδεσμοι με άλλα εργαλεία δεν πρέπει να αυξάνουν την πολυπλοκότητα του συστήματος για τους χρήστες.

Εάν υπάρχει ζήτηση για τη χρησιμοποίηση του ΙΜΙ σε τομείς και πεδία πολιτικής που δεν είναι συμβατά με τα κριτήρια αυτά και δεν αναμένονται συνέργειες με υφιστάμενες κοινότητες χρηστών, πρέπει να εξεταστεί η επιλογή ανάπτυξης του διαθέσιμου λογισμικού ανεξάρτητα από το ΙΜΙ.

Πιθανές νέες λειτουργίες

Το ΙΜΙ προφέρει φάσμα διαφορετικών λειτουργιών για τους χρήστες του, και συγκεκριμένα:

(1) διμερή ροή εργασίας για ασφαλή επικοινωνία μεταξύ δύο αρμόδιων αρχών κατά την εξέταση μεμονωμένων περιπτώσεων που μπορεί να περιλαμβάνουν προσωπικά δεδομένα·

(2) μηχανισμό προειδοποίησης που επιτρέπει στις αρμόδιες αρχές να προειδοποιούν άλλα κράτη μέλη σχετικά με σοβαρό κίνδυνο που προκαλείται από κάποιον οικονομικό παράγοντα στην εύρυθμη και ασφαλή λειτουργία της ενιαίας αγοράς·

(3) μια ενότητα διαχείρισης των αρχών, που παρέχει τη δυνατότητα στα κράτη μέλη να καταχωρίζουν αρμόδιες αρχές ως χρήστες ΙΜΙ, να τους αναθέτουν ρόλους με τρόπο συμβατό προς τις εθνικές διοικητικές τους δομές και να επικαιροποιούν τα στοιχεία σχετικά με τις αρχές·

(4) έναν εύχρηστο πολυγλωσσικό κατάλογο εθνικών μητρώων, με πληροφορίες που επικαιροποιούν τα κράτη μέλη σχετικά με το περιεχόμενο, τους όρους πρόσβασης και τα στοιχεία επικοινωνίας, και με δυνατότητα άμεσης πρόσβασης για τις υπηρεσίες εκείνες που διατίθενται διαδικτυακά (από τον Φεβρουάριο του 2011).

Η περαιτέρω εξέταση ενός ευρέος φάσματος άλλων νομικών πεδίων στα οποία χρειάζεται η διοικητική συνεργασία έδειξε ότι, προκειμένου να μπορεί να προσφερθεί μια περιεκτική δέσμη υπηρεσιών εντός του ΙΜΙ, θα χρειαστεί:·

(1) Μια γενική ροή εργασιών για την υποστήριξη των διαδικασιών κοινοποίησης (παραδείγματα περιλαμβάνουν τις υπηρεσίες, την επιβολή των δικαιωμάτων διανοητικής ιδιοκτησία (IPR), το ηλεκτρονικό εμπόριο, τους ΟΣΕΚΑ[6])·

(2) Μια βάση δεδομένων με δυνατότητα αναζήτησης πληροφοριών που ανταλλάσσονται και δεν περιέχουν απόρρητα ή προσωπικά δεδομένα·

(3) Ένα τεχνικό μέσον[7] το οποίο, όταν είναι αναγκαίο, μπορεί να χρησιμοποιηθεί από υφιστάμενα δίκτυα για διοικητική συνεργασία μεταξύ κρατών μελών προκειμένου να παράσχει τη δυνατότητα στους πολίτες, στις επιχειρήσεις και στους οργανισμούς να επικοινωνούν διαδραστικά με τις αρμόδιες αρχές για την παροχή πληροφοριών και την ανάκτηση δεδομένων·

(4) Ένα σύστημα κοινοπραξίας περιεχομένου που καθιστά δυνατή την πολλαπλή χρήση μέρους των δεδομένων, όπως είναι τα στοιχεία επαφής των αρμόδιων αρχών, από άλλα συστήματα και δικτυακούς τόπους (για παράδειγμα, «η Ευρώπη σου»).

Για περισσότερες πληροφορίες παρακαλείσθε να ανατρέξετε στο τμήμα III του εγγράφου εργασίας των υπηρεσιών της Επιτροπής που συνοδεύει την παρούσα ανακοίνωση.

Πιθανά νέα πεδία πολιτικής

Οι υπηρεσίες της Επιτροπής εξέτασαν πρόσφατα αρκετά πεδία πολιτικής στα οποία το ΙΜΙ φαίνεται να αποτελεί βιώσιμη λύση για τη βελτίωση της εφαρμογής της νομοθεσίας για την εσωτερική αγορά. Τα κράτη μέλη έχουν επίσης προτείνει κατάλογο πεδίων πολιτικής στα οποία πιστεύουν ότι το ΙΜΙ μπορεί να αξιοποιηθεί ως εργαλείο ανταλλαγής πληροφοριών (βλ. τμήμα IV του συνοδευτικού εγγράφου εργασίας των υπηρεσιών της Επιτροπής). Ο κατάλογος αυτός είναι ενδεικτικός και προσωρινός, χρειάζεται δε περαιτέρω εξέταση για να καθοριστεί εάν και με ποιο τρόπο το ΙΜΙ μπορεί να βοηθήσει στη βελτίωση της διασυνοριακής συνεργασίας στα εν λόγω πεδία.

Συνέργειες με υφιστάμενα εργαλεία/συστήματα πληροφορικής

Μια άλλη επιλογή που πρέπει να διερευνηθεί είναι η δυνατότητα του ΙΜΙ να συμπληρώσει τη λειτουργικότητα που προσφέρουν υφιστάμενα συστήματα πληροφορικής και αντιστρόφως. Ένα χρήσιμο πρώτο βήμα θα ήταν η εκπόνηση ενός κοινού συστήματος επαλήθευσης για ένα ευρύ φάσμα εργαλείων που χρησιμοποιούνται επί του παρόντος από τις εθνικές διοικήσεις σε ολόκληρη την ΕΕ. Αυτό θα διευκόλυνε σε μεγάλο βαθμό τους χρήστες του ΙΜΙ, καθώς θα μπορούσαν να έχουν πρόσβαση σε διαφορετικά συστήματα της Επιτροπής με το ίδιο όνομα χρήστη και κωδικό πρόσβασης. Το σύστημα διαπίστευσης της Ευρωπαϊκής Επιτροπής (ECAS) είναι ένα τέτοιο εργαλείο και χρησιμοποιείται ήδη από όλο και μεγαλύτερο αριθμό υπηρεσιών πληροφορικής, συμπεριλαμβανομένης της ευρωπαϊκής δικτυακής πύλης e-Justice και του CIRCABC (κέντρο επικοινωνίας και ενημέρωσης για τις διοικητικές υπηρεσίες, τις επιχειρήσεις και τους πολίτες)[8].

Σε διαφορετικό επίπεδο, μπορούν να επιτευχθούν συνέργειες με τη σύνδεση με υφιστάμενα συστήματα τα οποία χρησιμοποιούνται από τις ίδιες ομάδες χρηστών, για παράδειγμα τη βάση δεδομένων για τα νομοθετικώς κατοχυρωμένα επαγγέλματα, στην οποία τα κράτη μέλη περιλαμβάνουν καταλόγους επαγγελμάτων τα οποία είναι νομοθετικώς κατοχυρωμένα σε εθνικό επίπεδο και στοιχεία επικοινωνίας των αρμόδιων αρχών. Αυτό δημιουργεί μερική επικάλυψη με το ΙΜΙ και περιττές επαναλήψεις, καθιστώντας αναγκαία την αναζήτηση λύσης.

Ένα παράδειγμα πεδίου στο οποίο μπορούν να αναζητηθούν συμπληρωματικές λύσεις είναι το εταιρικό δίκαιο, όπου χρειάζεται να αναπτυχθούν μέθοδοι βελτιωμένης συνεργασίας μεταξύ μητρώων επιχειρήσεων στην Ευρώπη, με βάση τις υφιστάμενες εργασίες που έχουν ήδη πραγματοποιηθεί στο πλαίσιο του ευρωπαϊκού μητρώου επιχειρήσεων (European Business Register – ΕBR) και του BRITE[9]. Ομοίως, φαίνεται να υπάρχει δυνατότητα σύνδεσης μεταξύ του ΙΜΙ και της βάσης δεδομένων e-Certis[10], η οποία περιλαμβάνει υποδείγματα εθνικών πιστοποιητικών που χρησιμοποιούνται στις διασυνοριακές διαδικασίες δημοσίων συμβάσεων.

Η δυνατότητα συμπλήρωσης του ΙΜΙ με το σχέδιο Trusted Exchange Platform (πρωτοβουλία eTrustExchange από το πρόγραμμα εργασίας ISA) αποτελεί ένα άλλο πεδίο το οποίο αξίζει να διερευνηθεί. Το ΙΜΙ υποστηρίζει επί του παρόντος την ανταλλαγή δεδομένων και πληροφοριών μεταξύ τελικών χρηστών. Επιπλέον των στοιχείων αυτών, η πλατφόρμα TrustExchange μπορεί να δώσει στα κράτη μέλη τη δυνατότητα ανταλλαγής πληροφοριών με ασφαλή τρόπο ανάμεσα σε υφιστάμενα συστήματα και το ΙΜΙ.

Χρησιμοποίηση υφιστάμενων λειτουργιών για νέους σκοπούς.

Οι εμπειρίες των δημοσίων αρχών κάθε βαθμίδας αναφορικά με την εφαρμογή του δικαίου της ΕΕ μπορούν να αποτελέσουν σημαντική πηγή ανάδρασης για τη διευκόλυνση του έργου αυτού. Ο σημερινός κατάλογος με περισσότερες από 5.700 αρμόδιες αρχές του ΙΜΙ και τις ηλεκτρονικές τους διευθύνσεις, σε συνδυασμό με το εργαλείο παραγωγής διαδικτυακών ερευνών IPM[11], μπορούν να χρησιμοποιηθούν για την απόκτηση δεδομένων σε εκτιμήσεις επιπτώσεων και αξιολόγηση πολιτικής, σε συμφωνία και στενή συνεργασία με τα κράτη μέλη.

Οι χρήστες του ΙΜΙ εξέφρασαν ενδιαφέρον για τη διενέργεια γενικής ανταλλαγής πληροφοριών που δεν βασίζονται σε κάποιο συγκεκριμένο νομοθετικό μέσο, αλλά περιέχουν ερωτήσεις γενικής ή οριζόντιας φύσεως, για παράδειγμα αναφορικά με διοικητικές διαδικασίες σε κάποιο άλλο κράτος μέλος.

Οι ικανότητες ανταλλαγής πληροφοριών του ΙΜΙ αναπτύχθηκαν για τη διασυνοριακή επικοινωνία, αλλά χρησιμοποιούνται και για την επικοινωνία μεταξύ δημόσιων εθνικών αρχών στο πλαίσιο ευρύτερων διασυνοριακών ανταλλαγών. Δεν υπάρχουν τεχνικά εμπόδια στην χρήση του ΙΜΙ για επικοινωνία μεταξύ εθνικών αρχών και ορισμένα κράτη μέλη εξέφρασαν ενδιαφέρον να χρησιμοποιήσουν το ΙΜΙ για το σκοπό αυτό σε ευρύτερη κλίμακα. Η καθαρά εθνική χρήση του ΙΜΙ θα πρέπει να αντιμετωπιστεί στο πλαίσιο ενός νομικού μέσου, καθώς οι διαφορετικοί ρόλοι και αρμοδιότητες της Επιτροπής και των κρατών μελών πρέπει να είναι σαφείς και διαφανείς.

Προκλήσεις της επέκτασης

Εγγύηση προστασίας προσωπικών δεδομένων

Το ΙΜΙ είναι το πρώτο εγχείρημα της ΕΕ που αποσκοπεί στη δημιουργία ενός γενικού επαναχρησιμοποιήσιμου πλαισίου για την ανταλλαγή πληροφοριών μεταξύ εθνικών διοικήσεων, μέσω ενός συστήματος πληροφορικής. Μεγάλος μέρος των πληροφοριών που ανταλλάσσονται σήμερα περιλαμβάνει προσωπικά δεδομένα. Το ΙΜΙ ακολουθεί μια προσέγγιση «ιδιωτικότητα εκ κατασκευής», βάσει της οποίας η επιταγή της συμμόρφωσης με την προστασία της ιδιωτικής ζωής και των προσωπικών δεδομένων εντάσσεται εξ αρχής στο σύστημα, συμπεριλαμβανομένης της αυστηρής εφαρμογής της αρχής του περιορισμού του σκοπού και των κατάλληλων ελέγχων πρόσβασης. Η μέριμνα για την προστασία των δεδομένων αποτελεί μέρος της καθημερινής χρήσης του συστήματος και περιλαμβάνεται στο εκπαιδευτικό υλικό. Ως εκ τούτου, το ΙΜΙ εγγυάται υψηλό επίπεδο τεχνικής και διαδικαστικής προστασίας των δεδομένων και οι χρήστες του ΙΜΙ είναι επαρκώς εξοικειωμένοι με τις γενικές αρχές προστασίας των δεδομένων. Ο δικτυακός τόπος του ΙΜΙ περιλαμβάνει ενότητα αφιερωμένη στην προστασία των δεδομένων, στην οποία αναρτώνται όλες οι συναφείς πληροφορίες προς τους αναγνώστες.

Εκτός από τα πρακτικά μέτρα προστασίας των δεδομένων, εξακολουθεί να υπάρχει το μέλημα της νομικής βάσης για την λειτουργία του ΙΜΙ, όπως εκφράστηκε από τον ευρωπαίο επόπτη προστασίας δεδομένων (ΕΕΠΔ). Σύμφωνα με την τρέχουσα προσέγγιση, ο σκοπός και το φάσμα των προς ανταλλαγή πληροφοριών μεταξύ των αρχών καθορίζονται στην οδηγία για τα επαγγελματικά προσόντα και στην οδηγία για τις υπηρεσίες και οι ειδικοί κανόνες για τη διασφάλιση της πλήρους συμμόρφωσης με τη νομοθεσία της ΕΕ περί προστασίας των δεδομένων περιλαμβάνονται σε δύο αποφάσεις της Επιτροπής και σε μια σύσταση[12]. Για να αποφευχθούν τυχόν εμπόδια στην επέκταση του IMI που ενδέχεται να προκληθούν από προβληματισμούς σχετικά με την προστασία των δεδομένων, η Επιτροπή σκοπεύει να υποβάλει πρόταση κανονισμού του Ευρωπαϊκού Κοινοβουλίου και του Συμβουλίου το πρώτο εξάμηνο του 2011. Η οριζόντια αυτή νομική πράξη, που πρόκειται να εκδοθεί από το Συμβούλιο και το Ευρωπαϊκό Κοινοβούλιο, θα δημιουργήσει ένα σφαιρικό πλαίσιο προστασίας των δεδομένων, παρέχοντας υψηλότερο επίπεδο ασφάλειας του δικαίου, ιδίως ενόψει της περαιτέρω επέκτασης, σύμφωνα με τις υποδείξεις του ΕΕΠΔ[13].

Διευκόλυνση της ευέλικτης επέκτασης

Η Επιτροπή εξέτασε με ποιον τρόπο μπορεί να χρησιμοποιηθεί το IMI για τη βελτίωση της εφαρμογής της υφιστάμενης νομοθεσίας για την εσωτερική αγορά. Μολονότι η ενισχυμένη διοικητική συνεργασία θα μπορούσε να καταστεί επωφελής για την εφαρμογή πολλών οδηγιών, η απουσία επαρκώς συγκεκριμένης νομικής βάσης για την ανταλλαγή πληροφοριών μεταξύ κρατών μελών σε υφιστάμενα νομοθετικά πεδία αποτελεί σοβαρό δυνητικό εμπόδιο στη χρήση του IMI. Το άνοιγμα των οδηγιών απλώς και μόνο για να συμπεριληφθεί παραπομπή στη χρήση του IMI για την εφαρμογή τους δεν αποτελεί επιλογή.

Η οριζόντια νομική πράξη που προαναφέρθηκε πρέπει να αντιμετωπίσει το πρόβλημα αυτό με τη δημιουργία μιας γενικής νομικής βάσης που θα επιτρέπει τη χρήση του IMI για τη διοικητική συνεργασία στο πλαίσιο της εφαρμογής της νομοθεσίας της ΕΕ για την εσωτερική αγορά. Όλες οι γενικές πτυχές πρέπει να καλυφθούν από το κυρίως σώμα της νομικής πράξης, ενώ οι λεπτομέρειες αναφορικά με συγκεκριμένα νομικά πεδία που πρόκειται να συμπεριληφθούν μπορούν να αποτελέσουν παραρτήματα.

Εξασφάλιση κατάλληλων πόρων

(α) Χρηματοδότηση

Οι δαπάνες για το IMI καλύπτουν την ανάπτυξη και βελτίωση του συστήματος, την εξυπηρέτηση του IMI στο κέντρο δεδομένων της Επιτροπής, τη συντήρηση, τη διαχείριση του συστήματος, τη δεύτερη γραμμή υποστήριξης, την κατάρτιση, την επικοινωνία και την ευαισθητοποίηση (για περαιτέρω πληροφορίες, βλέπε το τμήμα ΙΙ του συνοδευτικού εγγράφου εργασίας των υπηρεσιών της Επιτροπής).

Το κόστος της αρχικής ανάπτυξης του IMI χρηματοδοτήθηκε από το πρόγραμμα IDABC (Διαλειτουργική παροχή πανευρωπαϊκών υπηρεσιών ηλεκτρονικής διακυβέρνησης σε δημόσιες διοικήσεις, επιχειρήσεις και πολίτες), έως το τέλος του προγράμματος το 2009. Η Επιτροπή ανέλαβε το κόστος για τη συντήρηση, τη δεύτερη γραμμή υποστήριξης, τη διαχείριση του συστήματος, την υποδοχή, την κατάρτιση, την επικοινωνία και την ευαισθητοποίηση, μέχρι τον Ιούλιο του 2010.

Τον Ιούλιο του 2010, συμφωνήθηκε η χρηματοδότηση της λειτουργίας και της βελτίωσης της εφαρμογής του ΙΜΙ το 2010 από το πρόγραμμα ISA (Λύσεις διαλειτουργικότητας για ευρωπαϊκές δημόσιες διοικήσεις) (2010-2015)[14]. Προβλέπεται ότι το πρόγραμμα ISA θα συνεχίσει να χρηματοδοτεί το ΙΜΙ έως το 2012, με την επιφύλαξη της ετήσιας επανεξέτασης των συνολικών προτεραιοτήτων του προγράμματος και του διαθέσιμου προϋπολογισμού. Η Επιτροπή συνεχίζει να επωμίζεται το κόστος της εξυπηρέτησης, κατάρτισης, επικοινωνίας και ευαισθητοποίησης.

Δεδομένου ότι η χρήση του συστήματος είναι υποχρεωτική για την οδηγία για τις υπηρεσίες, θα χρειαστεί να αποσαφηνιστούν τα ζητήματα χρηματοδότησης, σε πλήρη συμμόρφωση με τον τρέχοντα δημοσιονομικό προγραμματισμό και με την επικείμενη πρόταση για το προσεχές πολυετές δημοσιονομικό πλαίσιο.

(β) Πόροι της Επιτροπής

Η Επιτροπή σύστησε συγκεκριμένη ομάδα υπεύθυνη για την εποπτεία της ανάπτυξης και υποστήριξης του δικτύου IMI. Οι παρεχόμενες υπηρεσίες περιλαμβάνουν γραφείο υποστήριξης για εθνικούς συντονιστές IMI, συντήρηση της βάσης δεδομένων των ομάδων ερωτήσεων IMI, διαχείριση της μετάφρασης, παροχή ηλεκτρονικού υλικού αυτοδιδασκαλίας για τελικούς χρήστες του IMI, διαχείριση του δικτυακού τόπου IMI, οργάνωση κατάρτισης, εκδηλώσεις ευαισθητοποίησης και δικτύωσης, παραγωγή διαφημιστικού υλικού, σύνδεση με τις μονάδες που είναι αρμόδιες για την επιχειρησιακή εφαρμογή της νομοθεσίας και τη διαχείριση των νομικών πτυχών και των πτυχών προστασίας των δεδομένων του IMI.

Επιπλέον, η Επιτροπή παρέχει τους ανθρώπινους πόρους για την εξυπηρέτηση, συντήρηση και ανάπτυξη του IMI. Η παροχή και συντήρηση ενός πλήρως πολυγλωσσικού συστήματος πληροφόρησης έχει επίσης επιπτώσεις στους πόρους των μεταφραστικών υπηρεσιών της Επιτροπής.

(γ) Εθνικοί πόροι

Την κύρια ευθύνη για την εφαρμογή και ομαλή λειτουργία του IMI φέρουν τα κράτη μέλη, τα οποία χρειάζεται να επενδύσουν στην αποτελεσματική λειτουργία του δικτύου.

Η επέκταση του IMI πρέπει να πραγματοποιηθεί σταδιακά ώστε να αποφευχθεί η υπερφόρτωση των διοικήσεων των κρατών μελών. Κατά τον σχεδιασμό της προσέγγισης της επέκτασης πρέπει να ληφθούν υπόψη οι ακόλουθοι παράγοντες:

- η επέκταση πρέπει να πραγματοποιηθεί μετά από προσεκτικό σχεδιασμό και σταδιακά, έτσι ώστε τα κράτη μέλη να έχουν επαρκή χρόνο για τον καθορισμό όλων των απαραίτητων βημάτων και τη διασφάλιση των πόρων για την επίτευξη των στόχων·

- τα κράτη μέλη πρέπει να επανεξετάσουν την τρέχουσα εθνική τους οργάνωση IMI προκειμένου να εξασφαλίσουν ότι είναι κατάλληλη για τον σκοπό ενός διευρυμένου δικτύου IMI με σημαντική και ετερογενή ομάδα τελικών χρηστών·

- ο ρόλος του εθνικού συντονιστή IMI (NIMIC) καθίσταται πιο καίριος, καθώς το IMI επεκτείνεται για να υποστηρίξει επιπλέον πεδία πολιτικής και πρέπει να γίνει αντιληπτό ότι αποτελεί βασικό στοιχείο της ομαλής λειτουργίας της ενιαίας αγοράς σε εθνικό επίπεδο. Η ανάδραση από συντονιστές IMI αφήνει να εννοηθεί ότι ο ρόλος του NIMIC δεν θεωρείται καίριας σημασίας σε όλα τα κράτη μέλη, μεταξύ δε των αναφερθέντων προβλημάτων περιλαμβάνονται οι ανεπαρκείς πόροι, η υψηλή εναλλαγή προσωπικού και η ανεπαρκής πολιτική στήριξη για το ρόλο και τις αρμοδιότητές του. Η οριζόντια νομική πράξη που προαναφέρθηκε πρέπει να επιδιώξει την ενίσχυση του ρόλου του εθνικού συντονιστή IMI.

Διατήρηση της απλότητας

Η πείρα από την ανάπτυξη του IMI έχει μέχρι σήμερα δείξει ότι ελλοχεύει πάντα ο κίνδυνος να καταστούν οι λύσεις πληροφορικής υπέρ το δέον πολύπλοκες, σε μία προσπάθεια να ικανοποιηθούν οι συνδυασμένες απαιτήσεις, πραγματικές ή θεωρητικές, όλων των ενδιαφερομένων. Αυτό δεν οδηγεί αναγκαστικά σε ένα φιλικό προς το χρήστη εργαλείο. Είναι καλύτερο να υπάρχει στην αρχή μια απλή σχετικά εφαρμογή και να προσαρμοστεί στη συνέχεια αφού αποκτηθεί η αναγκαία πείρα.

Επιπλέον, ένα από τα πλεονεκτήματα του IMI είναι ότι αναλύει τη διαδικασία συνεργασίας σε μια απλή, διαχειρίσιμη, διαφανή αλληλουχία εργασιών. Η επέκταση του IMI σε νέα πεδία, η προσθήκη νέων λειτουργιών ή η δημιουργία συνδέσμων με άλλα εργαλεία δεν πρέπει να αυξήσουν την πολυπλοκότητα για τους χρήστες.

Πριν από την κωδικοποίησή τους σε λογισμικό, οι διαδικασίες πρέπει να εξεταστούν προκειμένου να εξασφαλιστεί ότι είναι κατά το δυνατόν απλούστερες. Η διεργασία αυτή συνίσταται στον εντοπισμό και την εξάλειψη σημείων συμφόρησης και στην αύξηση της αποτελεσματικότητας, όπου αυτό είναι δυνατόν, προκειμένου να αποφευχθεί η κατάληξη σε υπέρ το δέον πολύπλοκες ενότητες πληροφορικής που μπορούν να χρησιμοποιηθούν μόνο για ένα σκοπό.

Για την ομαλή λειτουργία της διοικητικής συνεργασίας είναι απαραίτητο να αντιμετωπιστούν, σε πρώιμο στάδιο της νομοθετικής διαδικασίας, οι πρακτικές επιπτώσεις για τις εθνικές και τοπικές αρχές από την εφαρμογή νέας νομοθεσίας. Οι απαιτήσεις για τη διοικητική συνεργασία πρέπει να είναι επαρκώς σαφείς και λειτουργικές και αναλυθεί η ανάγκη για ένα εργαλείο πληροφορικής για την υποστήριξη της διαδικασίας. Η διαδικασία αυτή πρέπει επίσης να χρησιμεύει για τη γνωστοποίηση των διδαγμάτων που προέκυψαν από την πρακτική εφαρμογή της διοικητικής συνεργασίας και να αποφεύγεται η επανάληψη των σφαλμάτων. Η Επιτροπή θα εξετάσει με ποιον τρόπο μπορεί να εντάξει καλύτερα στις εσωτερικές της διαδικασίες ένα συστηματικό «έλεγχο διοικητικής συνεργασίας».

Εμπλοκή όλων των ενδιαφερομένων

Το εγχείρημα IMI έχει πολλούς ενδιαφερόμενους, και με τη δυνητική του επέκταση σε νέα πεδία πολιτικής θα καταστεί πολυπλοκότερο ως προς τη διαχείρισή του. Είναι ουσιαστικό το εγχείρημα αυτό να έχει διαφανή και αποτελεσματική δομή διακυβέρνησης και όλοι οι ενδιαφερόμενοι να κατανοούν τις διαδικασίες και τα φόρουμ που υπεισέρχονται στην επίτευξη συμφωνίας επί διαφόρων πτυχών του εγχειρήματος.

(α) Καθημερινή διαχείριση του συστήματος

Από την άποψη της διακυβέρνησης του εγχειρήματος, η Επιτροπή αποτελεί τον «κάτοχο του συστήματος» του IMI, αναλαμβάνοντας την εκκίνηση, τις προμήθειες, την ανάπτυξη, τη λειτουργία, τη συντήρηση του συστήματος και εποπτεύοντας τον προϋπολογισμό για το IMI, καθώς και διασφαλίζοντας ότι ικανοποιούνται επαρκώς οι ανάγκες όλων των ενδιαφερομένων μερών.

(β) Αποφάσεις πολιτικής

Η διοικούσα επιτροπή του IMI περιλαμβάνει εκπροσώπους όλων των μερών που συμμετέχουν στο εγχείρημα IMI (κάτοχος του συστήματος, προμηθευτής του συστήματος, συμβουλευτική επιτροπή εσωτερικής αγοράς (IMAC) και χρήστες του IMI).

Η διοικούσα επιτροπή είναι υπεύθυνη για:

- τη χάραξη της στρατηγικής κατεύθυνσης και των προτεραιοτήτων για το εγχείρημα, λαμβάνοντας υπόψη τις προτεραιότητες βελτίωσης που τέθηκαν από την ομάδα εργασίας IMAC IMI·

- την παρακολούθηση και τον έλεγχο υψηλού επιπέδου·

- την εκπροσώπηση των συμφερόντων των τελικών χρηστών και τη διασφάλιση ότι όλοι οι ενδιαφερόμενοι εμπλέκονται στη διαδικασία σχεδιασμού.

Οι τελικοί χρήστες του IMI εκπροσωπούνται στη διοικούσα επιτροπή από τις μονάδες πολιτικής της Επιτροπής που είναι υπεύθυνες για τα επιμέρους νομοθετικά πεδία τα οποία υποστηρίζονται από το IMI (επί του παρόντος, νομοθετικά κατοχυρωμένα επαγγέλματα και υπηρεσίες).

Η συμβουλευτική επιτροπή εσωτερικής αγοράς εκπροσωπείται στη διοικούσα επιτροπή IMI από τον προϊστάμενο της διοικητικής μονάδας Ανάπτυξης Πολιτικής και Συντονισμού της Ενιαίας Αγοράς, της Γενικής Διεύθυνσης Εσωτερικής Αγοράς (ΓΔ MARKT).

(γ) Συμβουλές και καθοδήγηση από ειδήμονες συμφεροντούχους

Οι ενδιαφερόμενοι παράγοντες των κρατών μελών συμμετέχουν στο εγχείρημα ΙΜΙ μέσω διαφόρων συμβουλευτικών επιτροπών και ομάδων εμπειρογνωμόνων που παρέχουν συμβουλές και καθοδήγηση στην Επιτροπή για την ανάπτυξη του ΙΜΙ.

(1) Γενικές τεχνικές εισροές, εισροές διαχείρισης και πολιτικής

Η ομάδα εργασίας IMAC ΙΜΙ συστάθηκε ως υποομάδα της συμβουλευτικής επιτροπής εσωτερικής αγοράς (IMAC) για την παροχή συμβουλών προς την Επιτροπή επί οριζοντίων θεμάτων που άπτονται της ανάπτυξης του ΙΜΙ.

Επειδή το ΙΜΙ έχει σχεδιαστεί ως γενικό και επαναχρησιμοποιήσιμο σύστημα που περιλαμβάνει δυνητικά πολλά διαφορετικά πεδία πολιτικής, είναι σημαντικό να διατηρείται η οριζόντια προοπτική όταν εξετάζεται η μελλοντική ανάπτυξη και επέκταση του δικτύου. Εξίσου σημαντικό είναι να διασφαλιστεί ότι το σύστημα διατηρεί μια ισχυρή συντονιστική δομή. Η ομάδα εργασίας IMAC ΙΜΙ πληροί τον ρόλο αυτό, εκπροσωπώντας του εθνικούς χρήστες του ΙΜΙ σε όλα τα πεδία πολιτικής.

Γενικά, στην εν λόγω ομάδα εργασίας εκπροσωπούνται όλοι οι εθνικοί συντονιστές ΙΜΙ και ενεργούν εξ ονόματος όλων των χρηστών ΙΜΙ στα οικεία κράτη μέλη τους. Οι αρμοδιότητες της ομάδας περιλαμβάνουν:

- τη συμφωνία επί απλοποιημένων διαδικασιών για διοικητική συνεργασία που αποτελούν τη βάση ανάπτυξης του λογισμικού ΙΜΙ·

- παρακολούθηση της προόδου, με αναφορά στη δέσμευση των ενδιαφερομένων παραγόντων και στα επιτευχθέντα αποτελέσματα·

- παροχή ανάδρασης από την κοινότητα των χρηστών μαζί με αιτήματα βελτίωσης της εφαρμογής ΙΜΙ·

- ιεράρχηση των αιτημάτων βελτίωσης του λογισμικού ΙΜΙ.

(2) Ειδικές ανά κλάδο εισροές

Επί του παρόντος, τρεις ειδικές τομεακές ομάδες εμπειρογνωμόνων ασχολούνται με νομικά ζητήματα που αφορούν τη χρήση του ΙΜΙ στα αντίστοιχα πεδία, για τον καθορισμό του περιεχομένου της ανταλλαγής των πληροφοριών και των αρμόδιων αρχών που πρόκειται να συμμετάσχουν στην όλη διαδικασία. Οι ομάδες αυτές είναι η επιτροπή συντονιστών για τα επαγγελματικά προσόντα, η επιτροπή εμπειρογνωμόνων για την εφαρμογή της οδηγίας για τις υπηρεσίες και μια υποομάδα της επιτροπής εμπειρογνωμόνων για την απόσπαση των εργαζομένων, η οποία δημιουργήθηκε για να εξετάσει πιθανές επιλογές για ένα ειδικό σύστημα ανταλλαγής πληροφοριών προκειμένου να ενισχυθεί και να βελτιωθεί η διοικητική συνεργασία στο πλαίσιο της οδηγίας για την απόσπαση των εργαζομένων.

(δ) Ανάπτυξη της δομής διακυβέρνησης

Η δομή όπως περιγράφηκε έχει εξυπηρετήσει τον στόχο του ΙΜΙ πολύ καλά μέχρι σήμερα και φαίνεται αρκετά ευέλικτη ώστε να επιτρέψει την περαιτέρω επέκταση. Με την επέκταση του ΙΜΙ προκειμένου να συμπεριληφθούν περαιτέρω πεδία πολιτικής, οι εκπρόσωποι των εν λόγω ομάδων χρηστών θα κληθούν να συμμετάσχουν στην διοικούσα επιτροπή του ΙΜΙ.

Οι νέες συμβουλευτικές επιτροπές και οι ομάδες εμπειρογνωμόνων που αντιπροσωπεύουν τα εν λόγω πεδία πολιτικής θα εμπλακούν και αυτές στο εγχείρημα και η συνεισφορά τους θα ενσωματωθεί στο έργο που έχει αναλάβει η ομάδα εργασίας IMAC ΙΜΙ.

Καθώς το ΙΜΙ επεκτείνεται και ο αριθμός των τελικών χρηστών αυξάνεται, καθίσταται ακόμα πιο σημαντικό να εξασφαλιστεί ότι οι πραγματικοί τελικοί χρήστες του ΙΜΙ έχουν τη δυνατότητα ανάδρασης και παροχής στοιχείων σχετικά με την φιλικότητα του συστήματος ως προς τον χρήστη και την περαιτέρω ανάπτυξή του. Παράλληλα με την συγκέντρωση έμμεσης ανάδρασης από τους χρήστες μέσω των εθνικών συντονιστών ΙΜΙ, η Επιτροπή χρησιμοποιεί διάφορες μεθόδους ώστε να έλθει σε άμεση επαφή με τους χρήστες ΙΜΙ. Στις μεθόδους αυτές περιλαμβάνονται επί του παρόντος έρευνες, εκπαιδευτικές συνεδρίες, συσκέψεις και φόρουμ δικτύωσης. Οι τηλεδιασκέψεις και τα «webinars» (διαδικτυακά σεμινάρια) μπορεί επίσης να είναι χρήσιμα για την αύξηση της συμμετοχής των τελικών χρηστών στην υπό εξέλιξη ανάπτυξη του ΙΜΙ.

Εξασφάλιση υψηλού επιπέδου επιδόσεων και ασφάλειας του συστήματος

(α) Επιδόσεις

Καθώς αυξάνεται ο αριθμός των χρηστών και ο όγκος δεδομένων στο ΙΜΙ, είναι σημαντικό να εξασφαλιστεί ότι οι επιδόσεις του συστήματος (παραδείγματος χάρη ο χρόνος απόκρισης) παραμένουν ικανοποιητικές. Το ΙΜΙ σχεδιάστηκε ως κλιμακωτό σύστημα ικανότητας έως 100.000 δυνητικών χρηστών κατά τη ωρίμανση, λαμβάνονται ωστόσο οι ακόλουθες προφυλάξεις ώστε να αμβλυνθεί ο δυνητικός κίνδυνος αρνητικού αντίκτυπου στις επιδόσεις του:

- Το ΙΜΙ φιλοξενείται σε έναν ειδικό εξυπηρετητή στο κέντρο δεδομένων της Επιτροπής·

- Οι επιδόσεις του ΙΜΙ παρακολουθούνται σε τακτική βάση και διενεργούνται δοκιμές επιδόσεων συναρτήσει του φορτίου, προτού εισαχθεί νέα λειτουργία του συστήματος·

- Το 2011 θα διενεργηθεί τεχνικός έλεγχος του ΙΜΙ. Θα εξεταστεί η τεχνική ικανότητα του συστήματος να υποστηρίξει τον αριθμό των αρμόδιων αρχών και χρηστών (και τους συνακόλουθους όγκους δεδομένων) που έχουν σχεδιαστεί για την πλήρη ωρίμανση του συστήματος σε αποδεκτό επίπεδο επιδόσεων και αξιοπιστίας.

(β) Ασφάλεια

Η ασφάλεια αποτελεί μια βασική πτυχή του σχεδιασμού, της συντήρησης και της καθημερινής λειτουργίας του συστήματος ΙΜΙ. Το ΙΜΙ αποθηκεύει και επεξεργάζεται προσωπικά δεδομένα και άλλα δεδομένα τα οποία δεν προορίζονται για το ευρύ κοινό.

Ένα αναλυτικό σχέδιο ασφαλείας για το ΙΜΙ, το οποίο έχει καταρτιστεί σύμφωνα με τα ευρωπαϊκά και διεθνή πρότυπα ασφαλείας, ορίζει τις απαιτήσεις ασφαλείας για το σύστημα και με ποιον τρόπο πρέπει να πληρούνται. Το σχέδιο αυτό θα επανεξετάζεται σε ετήσια βάση προκειμένου να εξασφαλιστεί η διατήρηση των επιπέδων ασφαλείας κατά την επέκταση του ΙΜΙ.

Συμπεράσματα / επόμενα βήματα

Έλεγχος διοικητικής συνεργασίας

Απαιτείται μια πιο συστηματική προσέγγιση για την καλύτερη διακυβέρνηση στην εσωτερική αγορά μέσω βελτιωμένης διοικητικής συνεργασίας. Προς το σκοπό αυτό πρέπει να εξεταστούν οι πρακτικές λεπτομέρειες εφαρμογής της νέας νομοθεσίας από τις εθνικές, περιφερειακές και τοπικές δημόσιες αρχές σε επαρκώς πρώιμο στάδιο της νομοπαρασκευαστικής διαδικασίας. Οι απαιτήσεις διοικητικής συνεργασίας πρέπει να είναι σαφείς και πρακτικές και να εξεταστεί εξ αρχής η ανάγκη ενός εργαλείου πληροφορικής για την υποστήριξη της διαδικασίας. Εφόσον κριθεί αναγκαίο ένα εργαλείο πληροφορικής, πρέπει να προτιμηθεί η χρησιμοποίηση ή η προσαρμογή υφιστάμενου εργαλείου, όπως ενδεχομένως του ΙΜΙ, ή ενός από τα υφιστάμενα συστήματα διοικητικής συνεργασίας (βλ. τμήμα V του συνοδευτικού εγγράφου εργασίας των υπηρεσιών της Επιτροπής για περαιτέρω πληροφορίες) αντί της εξ αρχής ανάπτυξης ενός νέου, αποκλειστικού σκοπού εργαλείου.

Η Επιτροπή θα εξετάσει με ποιο τρόπο μπορεί να ενσωματωθεί καλύτερα στις εσωτερικές της διαδικασίες, έως το Δεκέμβριο 2011, συστηματικός έλεγχος της διοικητικής συνεργασίας.

Πρόταση νομοθετικής πράξης για το ΙΜΙ

Όπως αναφέρεται στην ανακοίνωση της Επιτροπής «Προς μια πράξη για την ενιαία αγορά», της 27ης Οκτωβρίου 2010, χρειάζεται μια γενική νομική βάση που να παρέχει ένα σφαιρικό πλαίσιο προστασίας των δεδομένων, κωδικοποιώντας τους ειδικούς κανόνες και τις διαδικασίες σχετικά με την επεξεργασία προσωπικών δεδομένων στο ΙΜΙ, να θεσπίζει ένα πλαίσιο ευέλικτης και διαφανούς επέκτασης του ΙΜΙ σε άλλα νομικά πεδία και να ενισχύει τον ρόλο του εθνικού συντονιστή ΙΜΙ.

Η Επιτροπή θα υποβάλει, το πρώτο εξάμηνο του 2011, πρόταση κανονισμού του Ευρωπαϊκού Κοινοβουλίου και του Συμβουλίου για τη δημιουργία γενικής νομικής βάσης για το ΙΜΙ.

Πεδίο και χρονοδιάγραμμα της σχεδιαζόμενης επέκτασης

Παράλληλα, η Επιτροπή θα διερευνήσει περαιτέρω, σε συνεργασία με τα κράτη μέλη, ποια άλλα πεδία πολιτικής μπορούν να επωφεληθούν από τη χρησιμοποίηση του ΙΜΙ (και με την υφιστάμενη νομοθεσία) και ποιες συμπληρωματικές λειτουργίες θα χρειαστεί να αναπτυχθούν. Σκοπός είναι να καταρτιστεί κατάλογος πεδίων πολιτικής για τα οποία το ΙΜΙ αποτελεί την ενδεδειγμένη τεχνική λύση. Το έργο αυτό πρέπει να περιλαμβάνει, σε εύθετο χρόνο, δυνατότητα διερεύνησης συνεργειών και πιθανών επικαλύψεων μεταξύ υφιστάμενων εργαλείων πληροφορικής σε επίπεδο ΕΕ για την διοικητική συνεργασία γενικά.

Τα κράτη μέλη και η Επιτροπή θα καταρτίσουν χρονοδιάγραμμα και χάρτη πορείας για την περαιτέρω ανάπτυξη μέσω της υφιστάμενης δομής διακυβέρνησης, βάσει των κριτηρίων επέκτασης που ορίζονται στην παρούσα ανακοίνωση και των προτεραιοτήτων που πρόκειται να καθοριστούν στην Πράξη για την ενιαία αγορά. Στην ετήσια έκθεση για το ΙΜΙ, το Φεβρουάριο του 2012, θα συμπεριληφθεί έκθεση προόδου.

Περαιτέρω ανάπτυξη της πληροφορικής

Η περαιτέρω ανάπτυξη της πληροφορικής θα βασιστεί στις προοπτικές επέκτασης και θα εστιάσει στην ανάπτυξη λειτουργιών που θα μπορούν να χρησιμοποιηθούν σε ευρύ φάσμα ομάδων χρηστών. Όπου είναι δυνατόν, τα υφιστάμενα εργαλεία πληροφορικής θα επαναχρησιμοποιηθούν για να επεκταθεί η λειτουργικότητα του ΙΜΙ. Τα ετήσια σχέδια ανάπτυξης λογισμικού, που πρόκειται να συζητηθούν και να εγκριθούν από την διοικούσα επιτροπή του ΙΜΙ, θα βασιστούν στην μακροπρόθεσμη θεώρηση της ανάπτυξης γενικής χρήσεως εργαλείων διοικητικής συνεργασίας (βλ. τμήμα ΙΙΙ του συνοδευτικού εγγράφου εργασίας των υπηρεσιών της Επιτροπής για περαιτέρω πληροφορίες).

Η Επιτροπή θα διενεργήσει λεπτομερή τεχνική ανάλυση προκειμένου να καθορίσει την καταλληλότερη αρχιτεκτονική, συμπεριλαμβανομένων όλων των στοιχείων των γενικής χρήσεως εργαλείων διοικητικής συνεργασίας. Το Δεκέμβριο του 2011 θα δημοσιευθεί σχετική έκθεση.

[1] Ανακοίνωση της Επιτροπής με τίτλο «προς μια πράξη για την ενιαία αγορά - για μια κοινωνική οικονομία της αγοράς με υψηλό βαθμό ανταγωνιστικότητας – 50 προτάσεις για βελτίωση της συνεργασίας, της από κοινού ανάληψης επιχειρηματικών δραστηριοτήτων και των συναλλαγών». COM(2010)608, 27.10.2010.

[2] Στη συνεδρίαση της συμβουλευτικής επιτροπής της εσωτερικής αγοράς (IMAC) σε επίπεδο Γενικών Διευθυντών, στις 18 Νοεμβρίου 2003, εγκρίθηκε το ακόλουθο επιχειρησιακό συμπέρασμα: «Ο Πρόεδρος παρατήρησε ότι υπήρξε συμφωνία σχετικά με την ανάγκη ανάπτυξης ενός συστήματος πληροφόρησης για τη βελτίωση της ανταλλαγής και διαχείρισης πληροφοριών αναφορικά με την εσωτερική αγορά, δεδομένου ότι ένα τέτοιο σύστημα απαιτείται για την στήριξη της ενισχυμένης συνεργασίας η οποία θα είναι αναγκαία σε μια διευρυμένη ενιαία αγορά».

[3] (Βλ. ετήσια έκθεση ΙΜΙ στην διεύθυνση http://ec.europa.eu/imi-net)

[4] Μετά την απόφαση του Γενικού Δικαστηρίου της Ευρωπαϊκής Ένωσης στην υπόθεση αριθ. T-19/07 στις 16 Δεκεμβρίου 2010, ανεστάλη η χρήση της ECMT.

[5] COM(2011)11 της 12ης Ιανουαρίου 2011.

[6] Οργανισμοί Συλλογικών Επενδύσεων σε Κινητές Αξίες.

[7] Ένα τέτοιο μέσο διαδραστικής επικοινωνίας συμβάλλει στην αποφυγή αλληλοεπικάλυψης με υφιστάμενες πύλες ηλεκτρονικής διακυβέρνησης, όπως τα κέντρα ενιαίας εξυπηρέτησης της οδηγίας για τις υπηρεσίες (PSCs), και έργα ηλεκτρονικής διακυβέρνησης όπως είναι το SPOCS (Simple Procedures Online for Cross-border Services - απλές διαδικτυακές διαδικασίες για διασυνοριακές υπηρεσίες), το PEPPOL (Pan-European Public Procurement Online - διαδικτυακές πανευρωπαϊκές δημόσιες συμβάσεις ), επιδιώκοντας αντίθετα την επαναχρησιμοποίηση υφιστάμενων εργαλείων και τη δημιουργία συνεργειών όπου αυτό είναι δυνατό.

[8] Το CIRCABC («Communication and Information Resource Centre for Administrations, Businesses and Citizens» - κέντρο επικοινωνίας και ενημέρωσης για τις διοικητικές υπηρεσίες, τις επιχειρήσεις και τους πολίτες) χρησιμοποιείται για την δημιουργία συνεργατικών χώρων εργασίας όπου οι κοινότητες των χρηστών μπορούν να εργάζονται από κοινού στο διαδίκτυο και να χρησιμοποιούν από κοινού πληροφορίες και πόρους.

[9] Business Register Interoperability Throughout Europe – (Διασύνδεση των μητρώων επιχειρήσεων στην Ευρώπη).

[10] Το eCERTIS είναι ένα σύστημα πληροφοριών της Ευρωπαϊκής Επιτροπής που βοηθάει τους χρήστες να βρίσκουν τα διάφορα πιστοποιητικά και τις βεβαιώσεις που απαιτούνται συχνά στις διαδικασίες των δημοσίων συμβάσεων στον ΕΟΧ.

[11] Το IPM (Interactive Policy Making – διαδραστική χάραξη πολιτικών) επιτρέπει στις διοικήσεις των κρατών μελών και στα όργανα της ΕΕ να κατανοήσουν καλύτερα τις ανάγκες των πολιτών και των επιχειρήσεων. Το σύστημα αυτό δημιουργήθηκε για να διευκολύνει τη διαδικασία διαβούλευσης με τα ενδιαφερόμενα μέρη, με την χρησιμοποίηση εύχρηστων και κατανοητών διαδικτυακών ερωτηματολογίων, καθιστώντας ευκολότερη τη συμμετοχή των ερωτώμενων και την ανάλυση των αποτελεσμάτων εκ μέρους των φορέων χάραξης πολιτικής.

[12] Απόφαση της Ευρωπαϊκής Επιτροπής, της 12.12.2007, σχετικά με την εφαρμογή του IMI όσον αφορά την προστασία των προσωπικών δεδομένων. Απόφαση αριθ. 2008/49/EΚ, ΕΕ L 13, της 16.1.2008, σ. 18. Σύσταση της Επιτροπής σχετικά με τις κατευθυντήριες γραμμές προστασίας δεδομένων για το ηλεκτρονικό σύστημα πληροφόρησης για την εσωτερική αγορά (IMI), Σύσταση αριθ. C (2009) 2041, της 26.3.2009. Απόφαση της Ευρωπαϊκής Επιτροπής, της 2.10.2009, περί καθορισμού των πρακτικών ρυθμίσεων για την ανταλλαγή πληροφοριών με ηλεκτρονικά μέσα μεταξύ κρατών μελών βάσει του κεφαλαίου VI της οδηγίας 2006/123/EΚ του Ευρωπαϊκού Κοινοβουλίου και του Συμβουλίου σχετικά με τις υπηρεσίες στην εσωτερική αγορά, απόφαση αριθ. C(2009) 7493 (ΕΕ L 263, της 7.10.2009, σ. 32)

[13] Πιο πρόσφατα σε επιστολή της 27.7.2010, σε απάντηση στην έκθεση της Επιτροπής για την κατάσταση της προστασίας των δεδομένων στο σύστημα IMI (COM(2010)170) (βλέπε τμήμα σχετικά με την προστασία των δεδομένων στη διεύθυνση: http://ec.europa.eu/imi-net για αμφότερα τα κείμενα).

[14] Απόφαση αριθ. 922/2009/EΚ, ΕΕ L 260 της 3.10.2009, σ.20.